b"\n_START_ARTICLE_\nTropheops romandi\n_START_SECTION_\nEtimologia\n_START_PARAGRAPH_\nL'ep\xc3\xadtet romandi fa refer\xc3\xa8ncia a l'icti\xc3\xb2leg Dr. Raymond Romand.\n_START_SECTION_\nDescripci\xc3\xb3\n_START_PARAGRAPH_\nFa 6,3 cm de llarg\xc3\xa0ria m\xc3\xa0xima. Boca petita i amb la mand\xc3\xadbula inferior m\xc3\xa9s curta que la superior. Pres\xc3\xa8ncia de dents premolars a les fileres exteriors i c\xc3\xb2niques i engrandides als costats de la mand\xc3\xadbula superior. 5 fileres de dents a la mand\xc3\xadbula inferior i 5 m\xc3\xa9s a la superior. Aleta dorsal amb 17-18 espines i 9 radis. Aleta anal amb 3 espines i 7-8 radis. L\xc3\xadnia lateral amb 31-33 escates. 4 fileres d'escates a les galtes. Primer arc branquial amb 10 espines. Ambd\xc3\xb3s sexes posseeixen franges verticals i una banda dorsal. El mascle t\xc3\xa9 el cap de color blau o porpra molt fosc i franges, mentre que el cos i l'aleta dorsal presenten un color blau el\xc3\xa8ctric; la franja submarginal dorsal \xc3\xa9s de color blau-negre; aletes caudal i anal amb les vores distals de color blau fosc i amb una mica de blanc a les membranes; espines anals amb els extrems blancs; aletes pelvianes amb un marge fosc i els radis grocs apagats, i algunes taques groguenques a les vores distals de l'aleta caudal i a l'\xc3\xa0rea amb radis de la dorsal. La femella \xc3\xa9s gaireb\xc3\xa9 completament groga amb franges fines de color clar; aleta dorsal amb una banda submarginal negra; reflexos blaus a les aletes caudal i dorsal; aleta anal vorejada de negre, i pelvianes vorejades de blanc i amb una banda negra.\n_START_SECTION_\nAlimentaci\xc3\xb3\n_START_PARAGRAPH_\nEl seu nivell tr\xc3\xb2fic \xc3\xa9s de 2,89.\n_START_SECTION_\nH\xc3\xa0bitat i distribuci\xc3\xb3 geogr\xc3\xa0fica\n_START_PARAGRAPH_\n\xc3\x89s un peix d'aigua dol\xc3\xa7a, demersal i de clima tropical (11\xc2\xb0S-13\xc2\xb0S), el qual viu al sud-est d'\xc3\x80frica: \xc3\xa9s un endemisme de l'illa Likoma al llac Malawi (Malawi).\n_START_SECTION_\nObservacions\n_START_PARAGRAPH_\n\xc3\x89s inofensiu per als humans, el seu \xc3\xadndex de vulnerabilitat \xc3\xa9s baix (10 de 100) i les seues principals amenaces s\xc3\xb3n la sobrepesca i la seua distribuci\xc3\xb3 geogr\xc3\xa0fica tan restringida."